Armata israeliană estimează că după ce a ordonat sâmbătă evacuarea unor părţi din oraşul Rafah din sudul Fâşiei Gaza circa 300.000 de palestinieni au părăsit localitatea, transmite dpa.
Agenţia ONU pentru refugiaţii palestinieni (UNRWA) afirmă însă că numărul celor care au plecat este de numai 150.000.
Forţele armate israeliene intenţionează să îşi extindă operaţiunile militare în Rafah, iar ordinul respectiv vizează inclusiv două tabere de refugiaţi, arată mesajul în arabă difuzat în reţeaua X şi prin SMS. Palestinienilor aflaţi acolo li se cere să se mute imediat în satul Al-Mawasi de pe coasta Mării Mediterane; armata sugerează că va ataca poziţii ale grupării islamiste Hamas din apropierea frontierei cu Egiptul, potrivit dpa.
Ofensiva israeliană de la Rafah a început săptămâna aceasta, deşi ONU şi mai mulţi lideri străini au cerut Israelului să pună capăt operaţiunii, deoarece atacurile ar putea ucide sau răni în masă refugiaţii ajunşi în oraş din întreaga Fâşie Gaza, conform dpa.
Localitatea este supraaglomerată, iar dintre cei peste un milion de palestinieni de acolo jumătate sunt copii.